CELEX: 
Language: sk
Date: 2019-03-04 00:00:00
Title: DELEGOVANÉ NARIADENIE KOMISIE (EÚ) …/… ktorým sa menia prílohy VIII a IX k smernici 2012/27/EÚ o obsahu komplexných posúdení potenciálu efektívneho vykurovania a chladenia

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Účel a právny základ navrhovaného opatrenia
            
            
               Týmto delegovaným nariadením sa reviduje príloha VIII a časť 1 prílohy IX k smernici Európskeho parlamentu a Rady 2012/27/EÚ z 25. októbra 2012 o energetickej efektívnosti
                  1
                (ďalej len „smernica o energetickej efektívnosti“). Účelom revízie je zjednodušiť a objasniť obsah komplexného posúdenia potenciálu efektívneho vykurovania a chladenia. Revíziou sa tiež zosúlaďuje obsah s aktualizovanými právnymi predpismi v rámci energetickej únie, najmä so smernicou o energetickej hospodárnosti budov
                  2
               , smernicou o energetickej efektívnosti
                  3
               , smernicou o obnoviteľných zdrojoch energie
                  4
                a nariadením o riadení energetickej únie a opatreniach v oblasti klímy
                  5
               .
            
            
               V článku 14 smernice 2012/27/EÚ sa vyžaduje, aby členské štáty vykonali komplexné posúdenie potenciálu efektívneho vykurovania a chladenia do 31. decembra 2015. V týchto komplexných posúdeniach sú členské štáty povinné poskytnúť opis a prognózu potenciálu na zavedenie vysokoúčinnej kombinovanej výroby a účinného centralizovaného zásobovania teplom a chladom a prijať politiky, ktoré náležite zohľadnia potenciál využívania účinných systémov vykurovania a chladenia.
            
            
               V prílohe VIII k smernici sa uvádza zoznam prvkov, ktoré musia komplexné posúdenia obsahovať, a v časti 1 prílohy IX sa opisujú všeobecné zásady analýzy nákladov a prínosov, ktorú sú členské štáty povinné vykonávať pri posudzovaní najlepších riešení z hľadiska efektívnosti využívania zdrojov a nákladov na uspokojenie potrieb týkajúcich sa vykurovania a chladenia.
            
            
               Členské štáty musia na žiadosť Komisie komplexné posúdenia aktualizovať a oznamovať Komisii každých päť rokov. Komisia musí podať každú takúto žiadosť aspoň jeden rok pred príslušným termínom. Z preskúmania výsledkov prvého cyklu komplexných posúdení vyplýva, že Komisia by mala požiadať členské štáty, aby pripravili druhý cyklus komplexných posúdení.
            
            
               Zjednodušenie obsahu komplexných posúdení, ako sa uvádza v prílohe VIII a v časti 1 prílohy IX, možno dosiahnuť prijatím delegovaných aktov stanovených v článku 22 a článku 23 ods. 2 revidovanej smernice o energetickej efektívnosti.
            
            
               Všeobecný kontext delegovaného nariadenia
            
            
               Spoločné výskumné centrum Európskej komisie (JRC) analyzovalo prvý cyklus komplexných posúdení. Dospelo k záveru, že hoci boli posúdenia z viacerých dôvodov užitočné, ich obsah by sa mal pred ďalším cyklom zlepšiť. Medzi zistené prínosy patrilo zhromažďovanie nových údajov a opis nového potenciálu vykurovania a chladenia, ako aj zlepšenie interakcie medzi národnými a miestnymi správnymi orgánmi. JRC odporúča okrem iného tieto zlepšenia: stanoviť jasnejšie požiadavky na zhromažďovanie a spracovanie údajov a umožniť členským štátom zamerať svoju analýzu na spôsoby vykurovania a chladenia, ktoré sú relevantné z miestneho hľadiska, a to technologicky neutrálnym spôsobom.
            
            
               Z prvého cyklu komplexných posúdení vyplýva, že na to, aby sa mohlo naďalej ťažiť z potenciálu týchto posúdení, by sa mali zachovať tri štrukturálne prvky. Ide o tieto tri prvky: 1. prehľad o súčasnom dopyte, ponuke a infraštruktúre v súvislosti s vykurovaním a chladením, ako aj ich vizuálne znázornenie na mape a prognózy budúceho dopytu; 2. analýza potenciálu efektívneho vykurovania a chladenia a 3. prehľad existujúcich a plánovaných politík a opatrení vrátane ich vplyvu.
            
            
               Na to, aby boli posúdenia relevantnejšie pre tvorbu politík na národnej úrovni a aby si vyžadovali menej času na dokončenie, členské štáty by mali mať väčšiu pružnosť, pokiaľ ide o obsah, ktorý je relevantný pre ich politiky v oblasti energetiky a životného prostredia.
            
            
               2.KONZULTÁCIE PRED PRIJATÍM AKTU
            
            
               Konzultácie s členskými štátmi a zainteresovanými stranami
            
            
               Vzhľadom na obmedzený rozsah pôsobnosti a technickú povahu zjednodušenia obsahu komplexných posúdení sa môže zmena uskutočniť prostredníctvom delegovaného aktu a zjednodušeného postupu. V súlade s článkom 23 revidovanej smernice o energetickej efektívnosti Komisia konzultovala s odborníkmi určenými členskými štátmi, ako aj so zainteresovanými stranami.
            
            
               Členské štáty a zainteresované strany boli pozvané na konzultačné stretnutie, ktoré sa konalo 25. októbra 2018 v Bruseli. Účastníci dostali návrh pracovného dokumentu, ktorý bol predložený na konzultačnom stretnutí. Prítomní boli účastníci zo 16 členských štátov a 17 zainteresovaných strán. Väčšina účastníkov vrátane všetkých zainteresovaných strán podporila potrebu, aby Komisia požiadala o druhý cyklus komplexných posúdení.
            
            
               Objasnilo sa niekoľko menej závažných otázok a prijali sa niektoré pripomienky k časti textu, v ktorej sa opisujú požiadavky na zhromažďovanie údajov na účely prehľadu o súčasnom dopyte, ponuke a infraštruktúre v súvislosti s vykurovaním a chladením. V tejto časti dokumentu, ktorá je zároveň najtechnickejšou, viaceré zainteresované strany navrhli úpravy rozsahu zhromažďovania údajov s cieľom zabezpečiť dostatočné zastúpenie svojich sektorov. Tri členské štáty navrhli predkladať údaje o technológiách dodávok energie na všeobecnejšej úrovni, ktorá by predstavovala súhrn za celý štát. Okrem toho tri členské štáty požiadali o zmenu prahovej hodnoty týkajúcej sa požiadavky na zhromažďovanie údajov o potenciálnych dodávkach odpadového tepla z 20 GWh pre ročnú výrobu energie, ktorá sa uvádza v prílohe VIII k súčasnej smernici o energetickej efektívnosti, na výrobnú kapacitu 20 MW. Dva členské štáty pripomenuli potrebu zachovať súlad s revidovanou smernicou o obnoviteľných zdrojoch energie.
            
            
               Mechanizmus spätnej väzby sa uskutočnil od 13. decembra 2018 do 10. januára 2019. Pripomienky predložilo 14 subjektov – 10 podnikov, 3 vnútroštátne podniky poskytujúce služby centralizovaného zásobovania teplom a 1 členský štát. Všetci prispievatelia sa zhodli na tom, že vykurovanie a chladenie sú kľúčovými prvkami, ktoré si zasluhujú dôkladnú analýzu. Väčšina pripomienok sa týkala požiadaviek na zhromažďovanie a analýzu údajov, v súvislosti s ktorými sa navrhlo, aby boli požiadavky podrobnejšie a flexibilnejšie. Pokiaľ ide o predkladanie správ o existujúcej a plánovanej politike, navrhli sa systémové prínosy pre kombinovanú výrobu tepla a elektriny a zároveň sa nastolila otázka zachovania technologickej neutrality. 
            
            
               O výslednom návrhu pracovného dokumentu sa diskutovalo na stretnutí expertnej skupiny pre smernicu o energetickej efektívnosti 24. januára 2019. Dosiahla sa zhoda, pokiaľ ide o podporu delegovaného aktu, pričom sa vykonali určité technické zmeny. Objasnilo sa, že v prípadoch, ktoré nariadenie neupravuje, môžu členské štáty konať na základe svojho existujúceho vnútroštátneho práva. 
            
         
         
            
               3.PRÁVNE PRVKY DELEGOVANÉHO AKTU
            
            
               Právny základ
            
            
               Právnym základom pre konanie na úrovni EÚ v oblasti energetickej efektívnosti je článok 194 Zmluvy o fungovaní Európskej únie (ZFEÚ). V článku 194 sa stanovuje cieľ EÚ „v rámci vytvorenia a fungovania vnútorného trhu a so zreteľom na potrebu zachovávať a zlepšovať životné prostredie“. Cieľom politiky Únie je okrem iného „zabezpečovať bezpečnosť dodávok energie v Únii“ a „presadzovať energetickú efektívnosť, úsporu a vývoj nových a obnoviteľných zdrojov energie“. 
            
            
               Toto delegované nariadenie sa má prijať podľa článku 22 a článku 23 ods. 2 smernice 2012/27/EÚ, na základe ktorých sa Komisia splnomocňuje prijímať delegované akty s cieľom prispôsobiť prílohu VIII a IX.
            
            
               Proporcionalita
            
            
               Požiadavky na komplexné posúdenia potenciálu efektívneho vykurovania a chladenia sú stanovené v smernici o energetickej efektívnosti. Vykurovanie a chladenie je najvýznamnejším sektorom konečnej spotreby energie, pričom spotrebuje približne 50 % z celkového dopytu po energii v Európskej únii. V záujme porovnania a zosúladenia politiky a dosiahnutia úspor energie vo všetkých členských štátoch je preto dôležité prijímať právne predpisy na úrovni Európskej únie. Návrh na aktualizáciu a zjednodušenie obsahu komplexných posúdení je preto vzhľadom na zamýšľaný výsledok primeraný.
            
            
               Zhrnutie navrhovaného opatrenia
            
            
               Delegovaným nariadením sa zjednodušujú komplexné posúdenia potenciálu efektívnosti pri vykurovaní a chladení prostredníctvom zníženia množstva informácií, ktoré sú členské štáty povinné poskytovať. Jeho štruktúra sa člení na tieto štyri časti: a) prehľad o súčasnom dopyte, ponuke a infraštruktúre v súvislosti s vykurovaním a chladením, ako aj ich vizuálne znázornenie na mape a prognózy budúceho dopytu; b) ciele, stratégie a politické opatrenia prispievajúce k piatim rozmerom energetickej únie; c) ekonomická a finančná analýza potenciálu efektívneho vykurovania a chladenia a d) potenciálne nové stratégie a politické opatrenia.
            
            
               Zjednodušením sa zefektívňuje povinnosť predkladať správy a zosúlaďujú sa posúdenia s inými iniciatívami súvisiacimi s právnymi predpismi v oblasti energetickej únie.
            
            
               Výber nástroja
            
            
               Navrhovanou formou opatrenia je delegované nariadenie, ktorým sa mení a dopĺňa príloha VIII a časť 1 prílohy IX k smernici 2012/27/EÚ.
            
            
               Vplyv na rozpočet
            
            
               Návrh nemá žiadny vplyv na rozpočet EÚ.
            
            
               DELEGOVANÉ NARIADENIE KOMISIE (EÚ) …/…
            
            
               z 4. 3. 2019,
            
            
               ktorým sa menia prílohy VIII a IX k smernici 2012/27/EÚ o obsahu komplexných posúdení potenciálu efektívneho vykurovania a chladenia
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Európskeho parlamentu a Rady 2012/27/EÚ z 25. októbra 2012 o energetickej efektívnosti
                  6
               , a najmä na jej článok 22,
            
            
               keďže:
            
         
         
            
               (1)V smernici 2012/27/EÚ sa pre členské štáty stanovuje rámec a obsah komplexných posúdení potenciálu efektívnosti pri vykurovaní a chladení.
            
            
               (2)V článku 22 a článku 23 ods. 2 smernice 2012/27/EÚ sa Komisia splnomocňuje prijímať delegované akty s cieľom prispôsobiť požiadavky príloh VIII a IX.
            
            
               (3)Komisia analyzovala prvý cyklus komplexných posúdení. Zhromažďovanie nových údajov, identifikácia nových potenciálov a výmena najlepších postupov v oblasti energetickej efektívnosti vykurovania a chladenia potvrdili prínosy komplexných posúdení, ako aj potrebu, aby Komisia požiadala členské štáty o aktualizáciu a oznámenie druhého cyklu komplexných posúdení.
            
            
               (4)Posúdenia sa líšili v metodike a obsahu, takže za oblasti, v ktorých je potrebné zlepšenie, sa určili jasnejšie požiadavky, technologická neutralita a lepšie prepojenie s politikou. Požiadavky na obsah komplexných posúdení sa musia pred druhým cyklom aktualizovať s cieľom zvýšiť užitočnosť zhromažďovaných informácií pre členské štáty a Komisiu, zjednodušiť informácie, ktoré sa majú poskytovať, a lepšie prepojiť ostatné právne predpisy v rámci energetickej únie, a to konkrétne nariadenie Európskeho parlamentu a Rady (EÚ) 2018/1999
                  7
                o riadení energetickej únie a opatreniach v oblasti klímy, smernicu Európskeho parlamentu a Rady (EÚ) 2018/844, ktorou sa mení smernica 2010/31/EÚ o energetickej hospodárnosti budov a smernica 2012/27/EÚ o energetickej efektívnosti
                  8
               , smernicu Európskeho parlamentu a Rady (EÚ) 2018/2002, ktorou sa mení smernica 2012/27/EÚ o energetickej efektívnosti
                  9
                a smernicu Európskeho parlamentu a Rady (EÚ) 2018/2001 o podpore využívania energie z obnoviteľných zdrojov
                  10
               .
            
            
               (5)Pri identifikácii plánovaných miest dodávok vykurovania a chladenia a zariadení na prenos centralizovaného zásobovania teplom sú pre členské štáty vhodným nástrojom údaje o žiadostiach o povolenia.
            
            
               (6)Na spoločnom konzultačnom stretnutí 25. októbra 2018 prebehli konzultácie s členskými štátmi a zainteresovanými stranami o procese komplexných posúdení a o návrhu pracovného dokumentu týkajúcom sa aktualizovanej prílohy VIII. 
            
            
               (7)Opatrenia stanovené v tomto nariadení sa prerokovali s odborníkmi z členských štátov v súlade s článkom 22 smernice (EÚ) 2018/2002.
            
            
               (8)Príloha VIII a časť 1 prílohy IX k smernici 2012/27/EÚ by sa preto mali upraviť,
            
            
               PRIJALA TOTO NARIADENIE:
            
            
               Článok 1
               Potenciál efektívnosti pri vykurovaní a chladení
            
            
               1.Príloha VIII k smernici 2012/27/EÚ sa nahrádza textom uvedeným v prílohe I k tomuto nariadeniu.
            
            
               2.Príloha IX k smernici 2012/27/EÚ sa mení v súlade s prílohou II k tomuto nariadeniu.
            
            
               Článok 2
               Nadobudnutie účinnosti a uplatňovanie
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 4. 3. 2019
            
            
               
                     Za Komisiu
                     predseda 
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Ú. v. EÚ L 315, 14.11.2012, s. 1.
               
               
                  
                     (2)
                  
                        Ú. v. EÚ L 156, 19.6.2018, s. 75.
               
               
                  
                     (3)
                  
                        Ú. v. EÚ L 328, 21.12.2018, s. 210.
               
               
                  
                     (4)
                  
                        Ú. v. EÚ L 328, 21.12.2018, s. 82.
               
               
                  
                     (5)
                  
                        Ú. v. EÚ L 328, 21.12.2018, s. 1.
               
               
                  
                     (6)
                  
                        Ú. v. EÚ L 315, 14.11.2012, s. 1.
               
               
                  
                     (7)
                  
                        Nariadenie Európskeho parlamentu a Rady (EÚ) 2018/1999 z 11. decembra 2018 o riadení energetickej únie a opatrení v oblasti klímy, ktorým sa menia nariadenia Európskeho parlamentu a Rady (ES) č. 663/2009 a (ES) č. 715/2009, smernice Európskeho parlamentu a Rady 94/22/ES, 98/70/ES, 2009/31/ES, 2009/73/ES, 2010/31/EÚ, 2012/27/EÚ a 2013/30/EÚ, smernice Rady 2009/119/ES a (EÚ) 2015/652 a ktorým sa zrušuje nariadenie Európskeho parlamentu a Rady (EÚ) č. 525/2013, Ú. v. EÚ L 328, 21.12.2018, s. 1.
               
               
                  
                     (8)
                  
                        Smernica Európskeho parlamentu a Rady (EÚ) 2018/844 z 30. mája 2018, ktorou sa mení smernica 2010/31/EÚ o energetickej hospodárnosti budov a smernica 2012/27/EÚ o energetickej efektívnosti, Ú. v. EÚ L 156, 19.6.2018, s. 75.
               
               
                  
                     (9)
                  
                        Smernica Európskeho parlamentu a Rady (EÚ) 2018/2002 z 11. decembra 2018, ktorou sa mení smernica 2012/27/EÚ o energetickej efektívnosti, Ú. v. EÚ L 328, 21.12.2018, s. 210.
               
               
                  
                     (10)
                  
                        Smernica Európskeho parlamentu a Rady (EÚ) 2018/2001 z 11. decembra 2018 o podpore využívania energie z obnoviteľných zdrojov, Ú. v. EÚ L 328, 21.12.2018, s. 82.
               
            
      
    ---documentbreak--- 
      
         
         
            
               PRÍLOHA I
               Zmena prílohy VIII
            
            
               Príloha VIII k smernici 2012/27/EÚ sa nahrádza takto:
            
            
               „PRÍLOHA VIII
            
            
               Potenciál efektívnosti pri vykurovaní a chladení
            
            
               Komplexné posúdenie národného potenciálu vykurovania a chladenia uvedené v článku 14 ods. 1 obsahuje tieto prvky, z ktorých zároveň aj vychádza:
            
            
               Časť I: PREHĽAD O VYKUROVANÍ A CHLADENÍ
            
            
               1.Dopyt po vykurovaní a chladení z hľadiska posudzovanej užitočnej energie
                  1
                a kvantifikovanej konečnej energetickej spotreby v GWh za rok
                  2
                podľa sektorov:
            
            
               a)domácnosti;
            
            
               b)služby;
            
            
               c)priemysel;
            
            
               d)akýkoľvek iný sektor, ktorý jednotlivo spotrebuje viac ako 5 % z celkového domáceho dopytu po využiteľnom vykurovaní a chladení.
            
            
               2.Určenie alebo v prípade bodu 2 písm. a) bodu i), určenie alebo odhad súčasných dodávok vykurovania a chladenia:
            
            
               a)podľa technológie, v GWh za rok
                  3
               , ak je to možné v sektoroch uvedených v bode 1, rozlišujúc medzi energiou získanou z fosílnych palív a obnoviteľných zdrojov:
            
            
               i)na mieste v obytných priestoroch a v priestoroch poskytovania služieb získané pomocou:
            
            
               –výlučne tepelných kotlov,
            
            
               –vysokoúčinnej kombinovanej výroby tepla a elektriny,
            
            
               –tepelných čerpadiel,
            
            
               –iných technológií a zdrojov na mieste, 
            
            
               ii)na mieste v priestoroch, kde sa neposkytujú služby, a v nebytových priestoroch získané pomocou: 
            
         
         
            
               –výlučne tepelných kotlov,
            
            
               –vysokoúčinnej kombinovanej výroby tepla a elektriny,
            
            
               –tepelných čerpadiel,
            
            
               –iných technológií a zdrojov na mieste, 
            
            
               iii)mimo miesta získané pomocou:
            
            
               –vysokoúčinnej kombinovanej výroby tepla a elektriny,
            
            
               –odpadového tepla,
            
            
               –iných technológií a zdrojov mimo miesta,
            
            
               b)určenie zariadení, ktoré vyrábajú odpadové teplo alebo chlad a ich potenciálne dodávky tepla alebo chladu, v GWh za rok:
            
            
               i)zariadenia na výrobu tepelnej energie, ktoré sú schopné dodávať odpadové teplo s celkovým tepelným príkonom vyšším ako 50 MW, alebo môžu byť na takéto dodávky dodatočne vybavené;
            
            
               ii)zariadenia na kombinovanú výrobu tepla a elektriny využívajúce technológie uvedené v časti II prílohy I s celkovým tepelným príkonom vyšším ako 20 MW;
            
            
               iii)spaľovne odpadu;
            
            
               iv)zariadenia na výrobu energie z obnoviteľných zdrojov s celkovým tepelným príkonom vyšším ako 20 MW okrem zariadení uvedených v bode 2 písm. b) bode i) a ii), ktoré vyrábajú teplo alebo chlad s využitím energie z obnoviteľných zdrojov;
            
            
               v)priemyselné zariadenia s celkovým tepelným príkonom vyšším ako 20 MW, ktoré môžu dodávať odpadové teplo;
            
            
               c)nahlásený podiel energie z obnoviteľných zdrojov a z odpadového tepla alebo chladu na konečnej energetickej spotrebe v sektore centralizovaného zásobovania teplom a chladom
                  4
                za posledných 5 rokov v súlade so smernicou (EÚ) 2018/2001.
            
            
               3.Mapa obsahujúca celé územie štátu, v ktorej sa pri zachovaní utajenia citlivých obchodných informácií vyznačia:
            
            
               a)oblasti dopytu po vykurovaní a chladení na základe analýzy v bode 1, pričom sa použijú konzistentné kritériá s dôrazom na oblasti s veľkou mierou dopytu po energii v obciach a mestských aglomeráciách;
            
            
               b)existujúce miesta dodávky vykurovania a chladenia určené podľa bodu 2 písm. b) a zariadenia na prenos centralizovaného zásobovania teplom;
            
            
               c)plánované miesta dodávky vykurovania a chladenia opísané v bode 2 písm. b) a zariadenia na prenos centralizovaného zásobovania teplom.
            
            
               4.Prognóza trendu dopytu po vykurovaní a chladení s výhľadom na nasledujúcich 30 rokov v GWh a pri zohľadnení najmä odhadov na nasledujúcich 10 rokov, zmena dopytu týkajúceho sa budov a rôznych sektorov priemyslu a vplyv politík a stratégií týkajúcich sa riadenia dopytu, ako sú dlhodobé stratégie obnovy budov podľa smernice (EÚ) 2018/844.
            
         
         
            
               Časť II: CIELE, STRATÉGIE A POLITICKÉ OPATRENIA
            
            
               5.Plánovaný príspevok členského štátu k národným zámerom, cieľom a príspevkom v prípade piatich rozmerov energetickej únie stanovených v článku 3 ods. 2 písm. b) nariadenia (EÚ) 2018/1999, ktoré sa dosiahnu prostredníctvom efektívnosti pri vykurovaní a chladení, najmä v súvislosti s článkom 4 písm. b) bodmi 1 až 4 a článkom 15 ods. 4 písm. b), pričom sa uvedie, ktoré z týchto prvkov sú v porovnaní s integrovanými národnými plánmi v oblasti energetiky a klímy dodatočné.
            
            
               6.Všeobecný prehľad existujúcich politík a opatrení opísaných v najnovšej správe predloženej v súlade s článkami 3, 20, 21 a článkom 27 písm. a) nariadenia (EÚ) 2018/1999.
            
            
               Časť III: ANALÝZA EKONOMICKÉHO POTENCIÁLU EFEKTÍVNOSTI PRI VYKUROVANÍ A CHLADENÍ
            
            
               7.Analýza ekonomického potenciálu
                  5
                rôznych technológií vykurovania a chladenia sa vykonáva na celom území štátu analýzou nákladov a prínosov uvedenou v článku 14 ods. 3, pričom sa ňou určia alternatívne scenáre pre efektívnejšie technológie a technológie vykurovania a chladenia s využitím obnoviteľných zdrojov energie, prípadne rozlišujúc medzi energiou získanou z fosílnych palív a obnoviteľných zdrojov.
            
            
               Mali by sa zvážiť tieto technológie:
            
            
               a)priemyselné odpadové teplo a chlad;
            
            
               b)spaľovanie odpadu;
            
            
               c)vysokoúčinná kombinovaná výroba;
            
            
               d)obnoviteľné zdroje energie (ako je geotermálna energia, slnečná tepelná energia a biomasa) okrem tých, ktoré sa využívajú na vysokoúčinnú kombinovanú výrobu;
            
            
               e)tepelné čerpadlá;
            
            
               f)zníženie tepelných strát a strát chladu z existujúcich centralizovaných sietí.
            
            
               8.Táto analýza ekonomického potenciálu zahŕňa tieto kroky a aspekty:
            
            
               a)Aspekty:
            
            
               i)analýza nákladov a prínosov na účely článku 14 ods. 3 zahŕňa ekonomickú analýzu, ktorá zohľadňuje sociálno-ekonomické a environmentálne faktory
                  6
                a finančnú analýzu vykonanú s cieľom posúdiť projekty z hľadiska investorov. V ekonomických aj finančných analýzach sa ako kritérium na posúdenie používa čistá súčasná hodnota;
            
            
               ii)základný scenár by mal slúžiť ako referenčný bod a mal by zohľadňovať existujúce politiky v čase vypracovania tohto komplexného posúdenia
                  7
                a mal by byť spojený s údajmi zhromaždenými podľa časti I a časti II bodu 6 tejto prílohy;
            
            
               iii)alternatívy základného scenára zohľadňujú ciele v oblasti energetickej efektívnosti a energie z obnoviteľných zdrojov podľa nariadenia (EÚ) 2018/1999. Každý scenár obsahuje v porovnaní so základným scenárom tieto prvky:
            
            
               –ekonomický potenciál technológií preskúmaný pomocou kritéria čistej súčasnej hodnoty,
            
            
               –zníženie emisií skleníkových plynov,
            
            
               –úspory primárnej energie v GWh za rok,
            
         
         
            
               –vplyv na podiel obnoviteľných zdrojov energie v národnom energetickom mixe,
            
            
               Scenáre, ktoré nie sú realizovateľné z technických dôvodov, finančných dôvodov alebo z dôvodu vnútroštátnych právnych predpisov, možno vylúčiť v skorej fáze analýzy nákladov a prínosov, ak je to opodstatnené, a to na základe dôkladných, jednoznačných a podložených úvah:
            
            
               v analyzovaných scenároch by sa pri posudzovaní a rozhodovaní mali zohľadňovať náklady a úspory energie v dôsledku zvýšenej pružnosti dodávok energie a optimálneho prevádzkovania elektrických sietí vrátane ušetrených nákladov a úspor zo znížených investícií do infraštruktúry. 
            
            
               b)Náklady a prínosy:
            
            
               Náklady a prínosy uvedené v bode 8 písm. a) zahŕňajú aspoň tieto prínosy a náklady:
            
            
               i)Prínosy:
            
            
               –hodnota výstupu pre spotrebiteľa (vykurovanie, chladenie a elektrina),
            
            
               –externé prínosy, ako sú prínosy z hľadiska životného prostredia, emisií skleníkových plynov, ako aj prínosy z hľadiska zdravia a bezpečnosti, a to v maximálnom rozsahu,
            
            
               –vplyv na pracovný trh, energetická bezpečnosť a konkurencieschopnosť, a to v maximálnom rozsahu,
            
            
               ii)Náklady:
            
            
               –kapitálové náklady na zariadenia a vybavenie,
            
            
               –kapitálové náklady na pridružené energetické siete,
            
            
               –variabilné a fixné prevádzkové náklady,
            
            
               –náklady na energiu,
            
            
               –environmentálne náklady a náklady týkajúce sa zdravia a bezpečnosti, a to v maximálnom rozsahu,
            
            
               –náklady týkajúce sa pracovného trhu, energetická bezpečnosť a konkurencieschopnosť, a to v maximálnom rozsahu.
            
            
               c)Relevantné alternatívy základného scenára:
            
            
               Zohľadňujú sa všetky relevantné alternatívy základného scenára vrátane úlohy efektívneho individuálneho vykurovania a chladenia. 
            
            
               i)analýza nákladov a prínosov sa môže vzťahovať na posúdenie projektu alebo skupiny projektov v rámci širšieho posúdenia na miestnej, regionálnej alebo národnej úrovni, a to s cieľom určiť na účely plánovania v porovnaní so základným scenárom čo najviac nákladovo efektívne a prínosné riešenie vykurovania alebo chladenia pre danú geografickú oblasť;
            
            
               ii)členské štáty určia príslušné orgány zodpovedné za vykonanie analýzy nákladov a prínosov podľa článku 14. V súlade s touto prílohou poskytujú podrobnú metodiku a predpoklady a zavádzajú a zverejňujú postupy pre ekonomickú analýzu. 
            
         
         
            
               d)Vymedzenia a integrovaný prístup:
            
            
               i)geografické vymedzenie zahŕňa vhodnú presne ohraničenú geografickú oblasť;
            
            
               ii)analýzy nákladov a prínosov zohľadňujú všetky relevantné centralizované alebo decentralizované zdroje dodávok, ktoré sú k dispozícii v rámci systému a geografického vymedzenia, vrátane technológií posudzovaných podľa časti III bodu 7 tejto prílohy, a trendy a charakteristiky dopytu po vykurovaní a chladení.
            
            
               e)Predpoklady:
            
            
               i)členské štáty poskytnú na účely analýz nákladov a prínosov predpokladané ceny hlavných vstupných a výstupných faktorov a predpokladanú diskontnú sadzbu;
            
            
               ii)diskontná sadzba použitá v ekonomickej analýze na výpočet čistej súčasnej hodnoty sa zvolí na základe európskych alebo vnútroštátnych usmernení;
            
            
               iii)členské štáty používajú vnútroštátne, európske alebo medzinárodné prognózy vývoja cien energie, ak je to vhodné v ich celoštátnom a/alebo regionálnom/miestnom kontexte;
            
            
               iv)ceny použité v ekonomickej analýze odrážajú sociálno-ekonomické náklady a prínosy. Externé náklady, ako sú environmentálne účinky a účinky týkajúce sa zdravia, by sa mali zahrnúť v maximálnom rozsahu, t. j. keď existuje trhová cena alebo keď je už zahrnutá do európskych alebo vnútroštátnych právnych predpisov.
            
            
               f)Analýza citlivosti:
            
            
               i)zahrnie sa analýza citlivosti s cieľom posúdiť náklady a prínosy projektu alebo skupiny projektov a založí sa na premenných faktoroch, ktoré majú významný vplyv na výsledok výpočtov, ako sú rôzne ceny energie, úrovne dopytu, diskontné sadzby a ostatné.
            
            
               Časť IV – POTENCIÁLNE NOVÉ STRATÉGIE A POLITICKÉ OPATRENIA
            
            
               9.Prehľad nových legislatívnych a nelegislatívnych politických opatrení
                  8
                s cieľom využiť ekonomický potenciál určený v súlade s bodmi 7 a 8, spolu s prognózami na:
            
            
               a)zníženie emisií skleníkových plynov;
            
            
               b)úspory primárnej energie v GWh za rok;
            
            
               c)vplyv na podiel vysokoúčinnej kombinovanej výroby;
            
            
               d)vplyv na podiel obnoviteľných zdrojov energie v národnom energetickom mixe a v sektore vykurovania a chladenia;
            
            
               e)prepojenia na vnútroštátne finančné plánovanie a úspory nákladov pre verejný rozpočet a účastníkov trhu;
            
            
               f)odhadované opatrenia verejnej podpory, ak existujú, s ich ročným rozpočtom a určenie potenciálneho prvku pomoci.“
            
            
               PRÍLOHA II
               Zmena prílohy IX k smernici 2012/27/EÚ
            
            
               Časť 1 prílohy IX k smernici 2012/27/EÚ sa vypúšťa.
            
         
         
            
                  
                     (1)
                  
                        Objem tepelnej energie potrebnej na uspokojenie dopytu koncových spotrebiteľov po vykurovaní a chladení.
               
               
                  
                     (2)
                  
                        Mali by sa použiť najnovšie dostupné údaje.
               
               
                  
                     (3)
                  
                        Mali by sa použiť najnovšie dostupné údaje.
               
               
                  
                     (4)
                  
                        Po stanovení metodiky výpočtu množstva energie z obnoviteľných zdrojov využívanej na chladenie a centralizované zásobovanie chladom v súlade s článkom 35 smernice (EÚ) 2018/2001 sa v súlade s uvedenou smernicou vykonáva určenie „chladenia s využitím obnoviteľných zdrojov energie“. Dovtedy sa vykonáva podľa príslušnej vnútroštátnej metodiky.
               
               
                  
                     (5)
                  
                        V analýze ekonomického potenciálu by sa mal uvádzať objem energie (v GWh), ktorý je možné vyrobiť za rok každou analyzovanou technológiou. Zohľadniť by sa mali aj obmedzenia a vzájomné súvislosti v rámci energetického systému. Pri analýze sa môžu využívať modely založené na predpokladoch predstavujúcich prevádzkovanie spoločných typov technológií alebo systémov.
               
               
                  
                     (6)
                  
                        Vrátane posúdenia uvedeného v článku 15 ods. 7 smernice 2018/2001.
               
               
                  
                     (7)
                  
                        Koncový dátum na zohľadnenie politík v prípade základného scenára je koniec roka, ktorý predchádza roku, v ktorom je komplexné posúdenie platné. To znamená, že nie je potrebné zohľadňovať politiky prijaté do jedného roka pred termínom na predloženie komplexného posúdenia.
               
               
                  
                     (8)
                  
                        Tento prehľad zahŕňa aj finančné opatrenia a programy, ktoré sa môžu prijať počas obdobia komplexného posúdenia, bez toho, aby bolo dotknuté samostatné oznámenie systémov verejnej podpory na posúdenie štátnej pomoci.